Endo Anaconda
Dr Endo Anaconda (aigetli Andreas Flückiger; * 6. Septämber 1955 z Bùùrdlef; † 1. Februar 2022) isch e Schwyzer Singer-Songwriter un Schriftsteller gsii. S Pseudonim Endo het er gwehlt, wel  Ändu, e bärndütschi Churzform vu Andreas, usserhalb vum Bärndütsch nit iberall verstande woren isch. Mer en vor allem as Sänger vu dr Bärner Dialäkt-Band Stiller Has gchännt.

Lääbe 
Dr Endo Anaconda isch as Suhn vun ere eschtrychische Mueter vu Kärnten un eme Schyzer Vater uf d Wält chuu. Ase chlai isch er zerscht z Biu ufgwagse. As Fimfjehrige het er sy Vater verlore, e Bolizischt, wu där bi me Autouufall verunglickt isch. Mit zwelf Johr isch er in e Internat uf Klagenfurt gschickt wore; speter isch sy Familie au dert anne zoge. Z Wien het er e Lehr gmacht as Siibdrucker.

In dr frieje 1980er-Johr isch dr Endo Anaconda in d Schwyz retuurchuu un het in verschidene Bärner Musikgruppe gspiilt, unter anderem bi Caduta Massi un dr Alpinisten. Anne 1989 het er zäme mit em Balts Nill d Band Stiller Has grindet un het mit ihm zäme di erscht MC mit em Titel Stiller Has uusebrocht. Ab 2002 isch d Banbd as Trio ufdrätte mit em Gitarrischt René «Schifer» Schafer, wu bis dert as Gaschtmusiker mitgmacht ghaa het, ab 2005 het si d Zämesetzig vu dr Band e baarmol gänderet. Insgsamt het Stiller Has elf Studioalbe un drei Live-Albe vereffetligt.

Dr Endo Anaconda het regelmäßig Kolumne in dr Bärner Zytig unter em Pseudonym Bärbeisser un fir d Coopzytig gschribe. Anne 2005 isch en Uuswahl vu syne Bärbeisser-Kolumne unter em Titel Sofareisen im Ammann Verlag uusechuu; dodermit isch er fascht e halb Johr lang uf Blatz 1 vu dr Schwyzer Buechbestsellerlischt gsii. Ab 2007 het er au fir s Magazin Faces gschribe. Dr Anaconda het drei Chinder mit drei Fraue ghaa, isch syter 2018 Wuchenufenthalter z Erlischbach gsii un het sunscht in dr Ämmetaler Gmai Trub gläbt.

Em Endo Anaconda sy erscht Bihnestuck «Auspacken» isch am 6. Merz 2010 am Luzerner Theater urufgfiert wore.

Bolitischi Haltig un bolitisch Engaschmänt
Au bolitisch isch dr Endo Anaconda aktiv gsii. Är het si unter andere fir d Initiative Grundeinkommen engaschiert.

Biecher 
 Hasentexte. Mit Fotos von Francesca Pfeffer und Liner Notes von Urban Gwerder. Limmat, Zürich 1999, ISBN 3-85791-332-0
 Sofareisen. Ausgewählte und kommentierte Kolumnen 2001–2005. Ammann, Zürich 2005, ISBN 3-250-60082-2
 Walterfahren. Kolumnen 2007–2010. Secession, Zürich 2011, ISBN 978-3-905951-11-0

Weblink 

 dr Endo Anaconda uf dr Websyte vu Stiller Has
 
 Endo Anaconda, Sänger: «Ich hänge am Leben». Gspräch mit em Dominic Dillier in dr Sändig Focus uf Radio SRF 3 vum 24. Februar 2020, 59 Min.
 Stars extra: Endo Anaconda im Gspräch mit dr Sandra Studer, Sändig vum Schwyzer Färnseh vum 31. Jänner 2010
 Schweizer Bestseller. Portrait im Deutschlandfunk vum 8. Merz 2006

Fueßnote 

Schwizer Musiker
Alemannische Musiker
Liedermacher
Autor
Journalist (Schwiz)
Pseudonym
Schwiizer
Maa